উর্দু দায়েরায়ে মাআরিফ ইসলামিয়া
উর্দু দায়েরায়ে মাআরিফ ইসলামিয়া বা উর্দু ইসলামি বিশ্বকোষ (উর্দু: اردو دائرہ معارف اسلامیہ‎‎, ইংরেজি: Urdu Encyclopaedia of Islam) হলো পাকিস্তানের পাঞ্জাব বিশ্ববিদ্যালয় থেকে উর্দু ভাষায় প্রকাশিত একটি বৃহত্তম ইসলামি বিশ্বকোষ। এটি মূলত এনসাইক্লোপিডিয়া অব ইসলামের একটি অনূদিত, বর্ধিত, সংযোজিত ও পরিমার্জিত রূপ। ১৯৫০-র দশকে পাঞ্জাব বিশ্ববিদ্যালয়ে এটি রচনার কাজ শুরু হয়। রাজনৈতিক অস্থিরতা, প্রধান উদ্যোক্তার মৃত্যু, আর্থিক সংকট সহ নানা কারণে এর সম্পূর্ণ রচনাকাল বিলম্বিত হয়। ১৯৮৯ সালে মোট ২৩ খণ্ডে এর রচনার কাজ সমাপ্ত হয়।